DA kla ANC aan van rampokkeryMmusi Maimane, leier van die DA. Foto: DA/Twitter Die ANC is nie meer ŉ politieke party nie, maar eintlik net “ŉ kriminele geldmaakskema” wat belastingbetalersgeld gebruik om hulself deur rampokkery te finansier, meen die DA. Daarom het die DA-leier, Mmusi Maimane, en twee DA-LP’s, Natasha Mazzone en adv. Glynnis Breytenbach, die nasionale direkteur van openbare vervolgings, adv. Shamila Batohi, versoek om die ANC op ŉ aanklag van rampokkery en die bedryf van ŉ kriminele organisasie te ondersoek. Maimane het vanoggend aan die parlementêre perskorps gesê dit help nie om aanklagte by die polisie in te dien nie want dit loop op niks uit nie. Volgens Maimane is die polisie onwillig om dit te ondersoek omdat dit as ŉ loopbaanbeperkende ondersoek gesien word. Dus is Batohi genader. Volgens Maimane het die DA reeds hard teen korrupsie en staatskaping geveg, met aanklagte oor onder meer die strategiese wapentransaksie, die VBS-fiasko, Bosasa, die gebeure voor die Zondo-kommissie van ondersoek na staatskaping en die bevindings van die Nugent-kommissie van ondersoek na wanpraktyke by die Suid-Afrikaanse Inkomstediens ingedien, maar min gebeur. “Dit is duidelik dat die rampokkers in die ANC te werk gaan met ŉ vierpuntplan: Eerstens: stig ŉ politieke party. Tweedens: Kaap die staat. Derdens: Maak seker sommige maatskappye kry onwettige kontrakte wat groot bedrae van die belastingbetaler inbring. Vierdens: Kry daardie maatskappye om die party te finansier,” het Maimane gesê. Die DA het omvattende dokumentasie ter stawing van sy standpunt ingedien. Voorbeelde sluit in die maatskappye McKinsey, Trillian, verskeie Gupta- gekoppelde maatskappye, die suiwelplaas by Vrede in die Oos-Vrystaat en Eskom, sowel as die gedrag van individue soos oudpres. Jacob Zuma en sy seun, Edward. Mazzone het aangedui dat Eskom byvoorbeeld deur sy steenkoolaankope glo rampokkery gepleeg het en dat die ANC daarby baat gevind het. Breytenbach het aangevoer die ANC gebruik belastingbetalersgeld om die ANC te bevoordeel eerder as om dienste te lewer. Sy meen Batohi moet die ondersoek prioritiseer omdat dit die sambreelsaak oor staatskaping verteenwoordig.